2024 m. birželio 5 d.

Paslaugų viešojo pirkimo-pardavimo

sutarties Nr. 15R-254 1 priedas

**TECHNINĖ SPECIFIKACIJA**

1. Pirkimo tikslas – įsigyti mobiliojo elektroninio parašo infrastruktūros paslaugų, skirtų užtikrinti galimybę pasirašyti ADOC V-1.0 elektroninius dokumentus kvalifikuotu mobiliuoju el. parašu Dokumentų valdymo bendrojoje informacinėje sistemoje (toliau – DBSIS) teikimą.
2. Pirkimo objektui taikomas Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“, 4.4.3 papunktis.
3. Pirkimo objektas – mobiliojo elektroninio parašo infrastruktūros paslaugų (toliau – Paslaugos), skirtų užtikrinti galimybę pasirašyti ADOC V-1.0 elektroninius dokumentus kvalifikuotu mobiliuoju el. parašu DBSIS, teikimas 6 punkte nustatytomis sąlygomis.
4. Paslaugos apima pasirašančiųjų asmenų autentifikavimą ir elektroninių dokumentų pasirašymą mobiliuoju elektroniniu parašu, kuris sukurtas mobilaus GSM ryšio operatorių UAB „Bitė Lietuva“, UAB „Telia“, UAB „Tele2“ ir UAB „Teledema“ saugia parašo formavimo įranga.
5. Paslaugų teikimo tvarka:
   1. Paslaugų teikėjas internetu priima iš DBSIS šiuos užklausos duomenis, susijusius su pasirašančiuoju asmeniu ir pasirašomais duomenimis: pasirašančiojo asmens mobiliojo telefono numerį, pasirašančiojo asmens kodą, pasirašomų duomenų santrauką;
   2. Paslaugų teikėjas, priėmęs iš DBSIS mobiliuoju parašu pasirašančiojo asmens duomenis ir pasirašomų duomenų santrauką, perduoda internetu į DBSIS šiuos duomenis: pasirašančio asmens privačiu raktu užšifruotą pasirašomų duomenų santrauką, pasirašančio asmens kvalifikuotą elektroninį sertifikatą.
6. Reikalavimai Paslaugoms:
   1. Paslaugos teikiamos HTTPS protokolu pagal DBSIS autentifikuotą užklausimą, kaip saugios tinklinės paslaugos;
   2. Paslaugos turi būti teikiamos DBSIS naudojamam programų bibliotekų rinkiniui „Signa SDK“, kuris yra skirtas elektroniniams dokumentams sudaryti ir tikrinti bei pasirašyti kvalifikuotais el. parašais;
   3. Paslaugos turi atitikti standarto ETSI TS 102 204 V1.1.4 (2003-08) „Mobile Commerce (M-COMM); Mobile Signature Service; Web Service Interface“ arba lygiaverčio reikalavimus. Realizuojamos pasirašymo tinklinės paslaugos: sertifikato pateikimas (operacija „Registration“), pasirašymas (operacija „Signature“);
   4. Paslaugos turi būti teikiamos vadovaujantis šiais teisės aktais (jų aktualiomis redakcijomis):
      1. 2014 m. liepos 23 d. Europos Parlamento ir Tarybos reglamentu (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB;
      2. Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatymu;
      3. Lietuvos Respublikos kibernetinio saugumo įstatymu;
      4. Organizacinių ir techninių kibernetinio saugumo reikalavimų, taikomų kibernetinio saugumo subjektams, aprašu, patvirtintu Lietuvos Respublikos Vyriausybės 2018 m. rugpjūčio 18 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“;
      5. Elektroniniu parašu pasirašyto elektroninio dokumento specifikacija ADOC-V1.0, patvirtinta Lietuvos vyriausiojo archyvaro 2009 m. rugsėjo 7 d. įsakymu Nr. V-60 „Dėl Elektroniniu parašu pasirašyto elektroninio dokumento specifikacijos ADOC-V1.0 patvirtinimo“;
      6. kitais Lietuvos Respublikos teisės aktais, reglamentuojančiais elektroninio parašo naudojimą ir elektroninio parašo paslaugų teikimą bei valstybės informacinių išteklių valdymą ir kibernetinio saugumo užtikrinimą;
   5. atitikti visus Lietuvos Respublikos teisės aktų, reglamentuojančių elektroninio parašo naudojimą ir elektroninio parašo paslaugų teikimą, reikalavimus;
   6. Paslaugos turi būti teikiamos nepertraukiamai 7 dienas per savaitę ir 24 valandas per parą;
   7. Paslaugų prieinamumo per mėnesį lygis turi būti ne mažesnis kaip 99,5 proc.;
   8. Paslaugos turi būti teikiamos užtikrinant asmens duomenų naudojimą, apsaugą ir tvarkymą vadovaujantis Europos Sąjungos Bendruoju duomenų apsaugos reglamentu, Lietuvos Respublikos asmens duomenų teisinės apsaugos įstatymu ir kitais teisės aktais.
7. Paslaugos turi būti pradėtos teikti kitą dieną po Paslaugų teikimo sutarties įsigaliojimo dienos.

|  |  |
| --- | --- |
| **KLIENTAS**  **Informatikos ir ryšių departamentas**  **prie Lietuvos Respublikos**  **vidaus reikalų ministerijos**  Direktorė    Viktorija Rūkštelė | **PASLAUGŲ TEIKĖJAS**  **UAB „Asseco Lietuva“**  Generalinis direktorius    Albertas Šermokas |